Regimul contravenţiilor în state membre ale Uniunii Europene comparativ cu România
(Austria, Belgia, Franţa, Germania, Italia, Marea Britanie, Suedia)

Preambul

În majoritatea lucrărilor în care se face referire la istoricul contravenţiilor, punctul de plecare îl constituie diviziunea tripartită în crime, delicte şi contravenţii consacrată pentru prima dată în Codul penal francez de la 1791 şi menţinută în Codul penal din 1810, de unde a fost transferat în majoritatea sistemelor juridice, considerându-se că acestea „ar avea la origine o natură penală”
. 
În realitate, însă, încă din vechiul drept roman exista diferenţa între delicte (sau ceea ce numim în terminologia de astăzi infracţiuni) şi contravenţii: contravenţiile erau de competenţa exclusivă a poliţiei, fiindu-le caracteristic un tip aparte de sancţiune – corecţie directă sau o sancţiune mai uşoară faţă de cea pentru delicte. Era vorba de fapte ilicite care urmau să constituie un cod al poliţiei şi care aveau mai mult funcţie preventivă a delictelor decât de sancţiune
.

Ulterior, în diferite sisteme de drept, reglementarea contravenţiilor a aparţinut fie dreptului penal, fie a constituit o subramură a dreptului administrativ până în secolul XIX, când, ca urmare a influenţei legislaţiei franceze, contravenţiile au fost încluse în codurile penale ale statelor, fie potrivit clasificării tripartite
: crime, delicte şi contravenţii, fie potrivit clasificării bipartite
: delicte şi contravenţii.

Curtea Europeană a Drepturilor Omului a statuat diferenţierea dintre contravenţii şi infracţiuni, pornind în primul rând de la calificarea lor ca „fapte penale”, ce urmează o procedură specifică prin care se realizează tragerea la răspundere a persoanei care comite o contravenţie.

Potrivit interpretării Curţii, pentru ca o faptă să aparţină materiei penale trebuie avute în vedere trei criterii:

- calificarea faptei potrivit dreptului naţional;

- natura faptei incrimiate;

- natura şi gravitatea sancţiunii.
  

Aceste criterii nu trebuie neapărat a se aplica cumulativ, fiind suficient ca fapta să fie una penală din punct de vedere al Convenţiei ori să fi expus făptuitorul la o sancţiune care prin natura şi gravitatea sa aparţine sferei penale, astfel încât, chiar dacă fapta este reglementată în dreptul intern drept contravenţie, ea poate fi calificată ca aparţinând materiei penale
 datorită naturii sale juridice şi sancţiunii aplicate, neputându-se recunoaşte unui stat posibilitatea de a sustrage anumite fapte aplicării prevederilor articolului 6 al Convenţiei.

Astfel, în virtutea dreptului de acces la justiţie, garantat de art. 6 paragraful 1 al Convenţiei Europene a Drepturilor Omului, împotriva măsurilor dispuse de către organele administrative în materie contravenţională se poate formula plângere la instanţele judecătoreşti.

Procedura prin care este angajată răspunderea contravenţională a unei persoane prezintă particularităţi semnificative de la un sistem juridic la altul, astfel încât, sancţionarea contravenţiei este făcută în anumite state după regulile procedurii penale, în timp ce în alte state sancţionarea acestora este reglementată printr-o procedură specială. 
De asemenea, întâlnim şi sisteme de drept în cadrul cărora unor contravenţii le sunt aplicate dispoziţiile procesual penale, în timp ce majoritatea contravenţiilor sunt sancţionate după o procedură extrapenală, ce ţine, de cele mai multe ori, de dreptul administrativ. 

În ultima vreme, tendinţa în materie de contravenţii este accea de depenalizare, fiind acceptată şi de jurisprudenţa Curţii Europene a Drepturilor Omului. S-a considerat, astfel, că datorită numărului mare de infracţiuni uşoare, un stat contractant are libertatea de a găsi raţiuni suficient de puternice pentru a introduce un sistem prin care organele de jurisdicţie să fie degrevate de obligaţia de a sancţiona asemenea fapte.

În urma mutaţiilor legislative realizate în a doua jumătate a secolului trecut întâlnim prectic trei sisteme cu privire la procedura aplicabilă contravenţiilor.

Primul sistem este caracterizat de faptul că angajarea răspunderii contravenţionale are loc întotdeauna în condiţiile reglementate de procedura penală, exemplificat de  Franţa.

Al doilea sistem, adoptat de statele din estul Europei, presupune ca procedura contravenţională să fie reglementată prin coduri contravenţionale
 sau prin legi cadru, procedura de răspundere a persoanei care comite o contravenţie, fiind o procedură extrapenală.

Al treilea sistem reprezintă un mix între primele două. Astfel, unele contravenţii sunt reglementate de Codul Penal, iar sancţionarea contravenţiilor se face conform procedurii penale, alte contravenţii sunt constatate şi sancţionate după o procedură specială, care se completează cu dispoziţiile Codului de procedură civilă. Acest sistem se aplică în Italia. 
Caracteristic tuturor procedurilor de punere în executare a unei sancţiuni în materia contravenţiilor este faptul că notificarea unei sancţiuni comunicată de o autoritate competentă împotriva căreia nu este exercitată o cale de atac, devine executorie.

În România, regimul contravenţiilor este reglementat printr-un act normativ specific,  Ordonanţa 2/2001 privind regimul juridic al contravenţiilor cu modificările şi completările ulterioare.

În Austria, autoritatea administrativă care are în competenţă sancţionarea contravenţiilor se stabileşte, în general, de către autoritatea executivă a landului. 

Dreptul penal belgian distinge trei mari categorii de infracţiuni penale, natura lor fiind delimitată în funcţie de sancţiunea aplicată. Contravenţia poate fi sancţionată, în funcţie de gravitatea faptei, cu privare de libertate pentru o perioadă cuprinsă între 1 şi 7 zile, ore de muncă (între 25 şi 40) şi/sau cu amendă. Asemănător regimului francez al contravenţiilor, există împărţirea contravenţiilor în grade de gravitate a faptei comise. 

În această materie, poliţia îndeplineşte atât o funcţie judiciară, cât şi una administrativă. În cadrul exercitării funcţiei administrative, poliţia are în atribuţii să menţină ordinea şi să prevină infracţiunile, fiind subordonată Ministerului de Interne al Poliţiei Federale şi autorităţilor locale.

În exercitarea funcţiei judiciare, poliţia are ca misiuni constatarea contravenţiilor, cercetarea şi arestarea suspecţilor etc, toate acestea subscrise instanţelor judecătoreşti şi în strânsă colaborare cu procurorii generali de pe lângă aceste instanţe.  

Tribunalul de poliţie este autoritatea competentă în materie de contravenţii şi delicte contravenţionale (infracţiunile comise cu circumstanţe atenuante, asimilate contravenţiilor).
În Franţa domeniul contravenţiilor este reglementat sub incidenţa legii penale, fiind prevăzut de Codul penal şi de Codul de Procedură penală.

Astfel, art. 111-1 din Codul penal prevede că infracţiunile penale sunt clasificate, în funcţie de gravitatea lor, în crime, delicte şi contravenţii. Potrivit codului în vigoare
, art.131-13, contravenţiile sunt infracţiuni sancţionate prin lege cu amendă care nu depăşeşte suma de 3000 euro. De altfel, în Franţa, amenda este sancţiunea principală aplicată infracţiunilor care se subscriu domeniului contravenţiilor, care nu poate fi cumulată cu aplicarea unor sancţiuni complementare, cum ar fi pedeapsa restrângerii sau privării de unele drepturi (art. 131-15 Cod penal).   

Cuantumul amenzii este diferenţiat pe 5 clase de gravitate ale contravenţiei
. 

Spre deosebire de crime sau delicte ale căror regimuri juridice sunt  reglementate prin lege, partea specială a contravenţiilor este reglementată prin alte tipuri de acte normative (Decret al Consiliului de Stat). Astfel, Codul Penal al Franţei, care cuprinde partea legislativă şi partea de reglementare, face referire la diferitele tipuri de contravenţii în partea a II-a a codului.     
În Germania, contravenţiile sunt reglementate de Legea privind contravenţiile (1968), cu modificările şi completările ulterioare. Această lege cuprinde un număr mare de contravenţii, care au fost preluate din Codul penal. Aceste modificări au condus la schimbarea autorităţilor care sancţionează contravenţiile, în speţă, Tribunalul penal a fost înlocuit de instanţele administrative. Astfel, în prezent, majoritatea agenţiilor de reglementare germane, cu atribuţii în diferite domenii de activitate, au competenţe în sancţionarea contravenţiilor.

Acest sistem stabileşte o serie de reglementări clare pentru pedepsirea încălcărilor legii, făcând o distincţie netă între infracţiuni, care nu pot fi sancţionate doar cu amendă şi contravenţiile care nu au un caracter grav, fapt ce nu implică aplicarea Codului penal. Cu toate acestea, sistemul german foloseşte încă sistemul Tribunalelor penale pentru procedura apelului formulată împotriva contravenţiilor.

În Italia, până în anul 1981, toate contravenţiile erau considerate fapte penale, reprezentând al doilea grad al ilicitului penal, după delict
. Criteriul de diferenţere al contravenţiilor de delicte îl constituie natura juridică a pedepsei şi nu natura juridică a faptei. În prezent, pentru contravenţii grave se poate aplica pedeapsa închisorii de la 5 zile la 3 ani sau amendă (maxim 250.000 euro), iar pentru contravenţiile uşoare se poate aplica pedeapsa amenzii.

Potrivit prevederilor Legii nr. 689/1981, cu modificările ulterioare, majoritatea contravenţiilor prevăzute în Codul penal au fost depenalizate, această lege cuprinzând şi reglementarea procedurii de constatare şi sancţionare a acestor fapte. 

Practic, în Italia există două tipuri de contravenţii: contravenţiile prevăzute în legislaţia penală (Codul penal şi legi penale speciale), care sunt supuse procedurii penale şi contravenţiile depenalizate care sunt sancţionate după o procedură specială cuprinsă în Legea nr. 689/1981. 
În Marea Britanie, distincţia între felonies şi misdemeanours a fost eliminată în 1967 şi înlocuită de o distincţie esenţialmente procedurală, aceea dintre arrestable offences şi nonarrestables offences, primele fiind infracţiuni cărora li se aplică pedeapsa cu închisoarea peste 5 ani şi permiţând o arestare fără mandat. 

Dreptul englez cunoaşte şi o a doua distincţie. Este distincţia între summary offences şi indictable offences. Primele sunt infracţiuni judecate de Judecătorii de pace, după o procedură simplă. Aceste infracţiuni sunt mai puţin grave, au pedepse mai uşoare şi se prescriu după 6 luni. Acestea sunt practic contravenţiile din sistemul romano-germanic fiind pedepsite cu până la 6 luni închisoare sau cu amendă de până la 2000 de lire sterline (în această categorie intră, de exemplu, conducerea unui autovehicul sub influenţa băuturilor alcoolice). 
A doua categorie este reprezentată de infracţiuni judecate de Curtea cu juri, după o procedură normală, după ce se face o anchetă preliminară, finalizându-se cu un act de acuzare (indict​ment). Aceste infracţiuni sunt mai grave, au pedepse mai severe şi sunt imprescriptibile. Lucrurile sunt mai complexe decât această distincţie dualistă şi complicate de existenţa unei categorii intermediare, offenees triable either way: este vorba de infracţiuni care pot fi judecate de judecătorul de pace sau de curtea cu juri, judecătorul de pace fiind competent cu dubla condiţie ca acuzatul să fi optat în favoarea judecătorului de pace, iar acesta din urmă să nu fi considerat că infracţiunea e prea gravă şi nu e de competenţa sa (se pedepsesc cu închisoare de până la 6 luni şi amenda de 2.000 de lire sterline). 
Sistemul suedez de drept este construit în special pe principiile dreptului germanic, dar are şi influenţe din dreptul internaţional, contravenţiile fiind încadrate în categoria infracţiunilor.

1. Mod de constatare a contravenţiei
În România, constatarea contravenţiei se înscrie într-un proces-verbal încheiat de agenţi constatatori sau, conform art. 21(2), dacă, potrivit actului normativ de stabilire şi sancţionare a contravenţiei, agentul constatator nu are dreptul să aplice şi sancţiunea, procesul-verbal de constatare se trimite de îndată organului sau persoanei competente să aplice sancţiunea. În acest caz sancţiunea se aplică prin rezoluţie scrisă pe procesul-verbal.

Este unicul act probator al contravenţiei
. 
Art. 15. - (1) Contravenţia se constată printr-un proces-verbal încheiat de persoanele anume prevăzute în actul normativ care stabileşte şi sancţionează contravenţia, denumite în mod generic agenţi constatatori. 

(2) Pot fi agenţi constatatori: primarii, ofiţerii şi subofiţerii din cadrul Ministerului de Interne, special abilitaţi, persoanele împuternicite în acest scop de miniştri şi de alţi conducători ai autorităţilor administraţiei publice centrale, de prefecţi, preşedinţi ai consiliilor judeţene, primari, de primarul general al municipiului Bucureşti, precum şi de alte persoane prevăzute în legi speciale. 

(3) Ofiţerii şi subofiţerii din cadrul Ministerului de Interne constată contravenţii privind: apărarea ordinii publice; circulaţia pe drumurile publice; regulile generale de comerţ; vânzarea, circulaţia şi transportul produselor alimentare şi nealimentare, ţigărilor şi băuturilor alcoolice; alte domenii de activitate stabilite prin lege sau prin hotărâre a Guvernului. 
În Austria, constatarea faptei se realizează prin observaţia personală a ofiţerului însărcinat cu aplicarea legii sau pe baza metodelor de supraveghere automate, precum şi pe baza observării consecinţelor înregistrate după producerea faptei. 
În Belgia, procedura caracteristică este procesul-verbal însoţit de un formular special care se întoarce la autoritatea emitentă în cazul contestării în termen de 15 zile de la comunicare
. 

Procesul-verbal este principalul mijloc de probă pe baza căruia este iniţiată procedura judiciară.

În cazul în care se contestă contravenţia, în termen de 15 zile de la comunicare, formularul care însoţeşte procesul verbal de contravenţie se retrimite autorităţii emitente.

Dacă fapta este recunoscută, procesul verbal de constatare a contravenţiei se transmite de către autoritatea emitentă către Tribunalul de poliţie, care emite o citaţie pe numele contravenientului. 

Autoritatăţile competente să constate contravenţia pot fi:

· poliţia (art. 1 Cod penal);

· agenţi ai gărzii de mediu (în domeniul silvic şi agricol), care remit procesul verbal de constatare a contravenţiei unui agent de poliţie care are calitatea de ofiţer de poliţie judiciară;

· agenţi desemnaţi să constate contravenţiile în materie de irigaţii (Cod judiciar, art. 601) – (competenţa în stabilirea sancţiunii este a judecătorului de pace);

· agenţi desemnaţi să constate contravenţii în materie de siguranţa sanitară a animalelor domestice şi a insectelor dăunătoare (competenţa în stabilirea sancţiunii este a judecătorului de pace);

· alte autorităţi, stabilite conform legii.
Potrivit art. 78-6 Codului francez de procedură penală, agenţii adjuncţi de poliţie judiciară (menţionaţi la art. 21 Cpp) sunt abilitaţi să facă cunoscută identitatea contravenientului în vederea întocmirii proceselor verbale referitoare la încălcarea hotărârilor autorităţilor locale, prevederilor codului rutier sau la contravenţiile pe care le pot constata în virtutea unei prevederi legislative exprese.  

În cazul în care contravenientul refuză sau este în imposibilitatea să se legitimeze, agentul de poliţie judiciară informază imediat ofiţerul de poliţie judiciară al poliţiei naţionale sau jandarmeriei naţionale (unitatea competentă teritorial). Acesta poate ordona imediat aducerea contravenientului la instituţia competentă. În lipsa acestui ordin, agentul de poliţie judiciară nu poate reţine contravenientul.  

Agenţii de poliţie judiciară sunt (art. 20 Cpp):

- jandarmii care nu au calitate de ofiţeri de poliţie judiciară;

- funcţionarii titulari ai unităţilor descentralizate ale poliţiei naţionale, care nu au calitatea de ofiţeri de poliţie judiciară, în anumite condiţii; 

- funcţionari ai poliţiei cu o anumită vechime stabilită conform legii, cu aptitudinile prevăzute de lege, calificarea legală şi care au promovat un examen organizat potrivit prevederilor conţinute prin Decret de stat.

Aceştia pot fi secondaţi, în exercitarea funcţiei lor, de ofiţeri de poliţie judiciară. 

Agenţii de poliţie judiciară pot constata contravenţiile şi pot întocmi proces-verbal de constatare (art. 20 Cpp) şi, de asemenea, pot primi, întocmind în acest sens un proces-verbal, declaraţiile care le sunt date de toate persoanele care pot furniza indicii, probe sau informaţii asupra autorilor şi complicilor infracţiunilor.

Agenţii de poliţie judiciară nu au competenţa să stabilească măsurile de punere sub supraveghere.

Potrivit art. 19 al primei părţi a Codului de Procedură Penală, ofiţerii de poliţie judiciară sunt obligaţi să informeze fără întârziere Procurorul Republicii în legătură cu contravenţiile care le sunt cunoscute. Ofiţerul de poliţie trebuie să predea procurorului originalul şi o copie certificată după procesul verbal pe care l-a întocmit, împreună cu toate documentele şi actele care au legătură cu cazul.

Secţiunea a II-a a părţii legislative a Codului de procedură penală, „Dispoziţii aplicabile unor infracţiuni în materia serviciilor publice de transport terestru” reglementează calitatea persoanelor care pot fi agenţi constatatori în domeniul contravenţiilor săvârşite privind transportul public feroviar şi transportul public de persoane, încadrate în primele patru clase de gravitate (art.529-3). Aceştia pot fi agenţi abilitaţi ai serviciilor de exploatare în domeniul transporturilor (prin derogare de la art. 521 Cod proc pen). 
În Germania, autoritatea administrativă care are în competenţă sancţionarea contravenţiilor se stabileşte de Ministerul de Justiţie, Autoritatea executivă a landului, Ministerul federal competent sau Guvern. 

Încadrarea juridică a unei fapte se poate face în mai multe categorii: contravenţii uşoare, grave şi infracţiuni, ultimele două fiind sancţionate conform prevederilor Codului penal.

Pentru contravenţii minore amenda este cuprinsă între 5 şi 100 de euro, existând diferenţierea juridică dintre contravenţiile comise  intenţionat şi cele din neglijenţă. Intenţia se pedepseşte cu jumătate din cuantumul amenzii pentru fapta săvârşită. Pesoanele care nu pot plăti amenda din motive sociale, pot beneficia de reeşalonări sau de o perioadă de graţie, care este stabilită de instanţă.

Materialele, sumele de bani sau alte obiecte folosite pentru comiterea unei contravenţii se confiscă. Acest lucru poate fi dispus în cadrul cercetărilor, la solicitarea instituţiei prejudiciate, dar obiectele nu pot fi valorificate, ci sunt păstrate până la finalizarea acţiunii de cercetare. 
În Italia, autorităţile însărcinate cu constatarea şi sancţionarea contravenţiilor din domeniul lor specific îşi desfăşoară activitatea în baza unor proceduri stabilite prin lege. 

Procedura de sancţionare se declanşează din oficiu dacă pe perioada de îndeplinire a atribuţiilor, ofiţerii autorităţii semnalează fapte de natură a aduce atingere unor prevederi legale din domeniul lor de activitate sau primesc un raport în acest sens din partea unui terţ. În prima situaţie se declanşează cercetările preliminare asupra faptei comise, în cel de-al doilea caz, raportul este trimis unui departament de control şi analiză din cadrul autorităţii. Directorul acestui departament decide dacă faptele prezentate în raport sunt reale sau nu şi, în caz afirmativ, întocmeşte un raport pe care îl înaintează departamentului de litigii al autorităţii pentru începerea cercetărilor. Acesta ordonă declanşarea procedurii de sancţionare prin întocmirea actului de notificare (proces-verbal). Activitatea de investigare se finalizează  printr-un document ce conţine rapoarte ale experţilor şi/sau martorilor. Acest document trebuie să cuprindă:

- faptele şi circumstanţele ce trebuie clarificate pentru finalizarea cercetării; 

- scopul cercetărilor;

- termenul de finalizare;

- procedura de obţinere a informaţiilor necesare;

- sancţiunile aplicabile, inclusiv plata amenzii în cuantum redus, dacă este plătită într-un anumit termen.  

Contravenientul dispune de o perioadă de 30 de zile pentru întocmirea unor documente care să-i probeze nevinovăţia (expertize, cercetări, investigaţii etc). Audierile persoanelor implicate pot avea loc în termen de 7 zile de la încheierea acestei proceduri.

La expirarea termenului la care se putea realiza plata amenzii în cuantum redus, în lipsa unor documente care să probeze nevinovăţia contravenientului, procesul-verbal este pus în executare. În cazul în care s-au depus documente în apărarea sa, dosarul este trimis Judecătorului de pace, potrivit procedurilor. 
Autorităţile de reglementare din Marea Britanie au stabilite un cadru de lucru complex, pentru a decide situaţiile în care prevederile legale sunt încălcate.

Contravenţiile sunt constatate, în general, de agenţi autorizaţi ai instituţiilor centrale sau locale ale statului sau în legătură cu acestea, având atribuţii specifice reglementate prin diferite acte normative. În majoritatea cazurilor, aceşti agenţi constatatori sunt: 

· funcţionari autorizaţi ai organelor locale;

· angajaţi ai poliţiei comunitare sau persoane acreditate potrivit Legii privind Reforma Poliţiei (2002);

· angajaţi ai diferitelor agenţii guvernamentale, prin agenţii săi acreditaţi;

· agenţi autorizaţi ai autorităţilor centrale sau locale sau alte persoane autorizate cu care aceste autorităţi au acorduri de colaborare sau de contractare.  
În Suedia, poliţia, împreună cu procuratura desfăşoară toate activităţile de investigaţii preliminare, anchetă şi trimitere în judecată (cap 23, secţiunea 3, Cod procedură judiciară).

Astfel, Legea privind poliţia prevede în secţiunea 2 faptul că instituţia poliţiei este abilitată să desfăşoare cercetările privind infracţiunile. 

Secţiunea 5 a capitolului 20 al Codului suedez de procedură judiciară menţionează că orice persoană vătămată poate raporta o faptă comisă asupra ei sau la care a luat parte, procurorului sau oricărei autorităţi de poliţie. În cazul în care acuzaţia a fost formulată la o autoritate care nu are competenţă teritorială, autoritatea care a înregistrat plângerea trebuie să o transmită, în cel mai scurt timp, autorităţii competente. 

Capitolul 48 al Codului de procedură judiciară statuează pedepsele cu amendă aplicabile pentru încălcarea reglementărilor legale.
2. Mod de încheiere a procesului-verbal
În România, potrivit normei de reglementare, art. 16 (1), procesul-verbal  cuprinde în mod obligatoriu: 

- data şi locul unde este încheiat; 

- numele, prenumele, calitatea şi instituţia din care face parte agentul constatator; 

- datele personale din actul de identitate, inclusiv codul numeric personal, ocupaţia şi locul de muncă ale contravenientului; 

- descrierea faptei contravenţionale cu indicarea datei, orei şi locului în care a fost săvârşită, precum şi arătarea tuturor împrejurărilor ce pot servi la aprecierea gravităţii faptei şi la evaluarea eventualelor pagube pricinuite;

- indicarea actului normativ prin care se stabileşte şi se sancţionează contravenţia; 

- indicarea societăţii de asigurări, în situaţia în care fapta a avut ca urmare producerea unui accident de circulaţie; 

- posibilitatea achitării în termen de 48 de ore a jumătate din minimul amenzii prevăzute de actul normativ, dacă acesta prevede o asemenea posibilitate;

- termenul de exercitare a căii de atac şi organul la care se depune plângerea.

(11) În cazul contravenienţilor cetăţeni străini, persoane fără cetăţenie sau cetăţeni români cu domiciliul în străinătate, în procesul-verbal vor fi cuprinse şi următoarele date: seria şi numărul paşaportului  ori ale altui document de trecere a frontierei de stat, data eliberării acestuia şi statul emitent.

(5) În cazul în care contravenientul este minor procesul-verbal va cuprinde şi numele, prenumele şi domiciliul părinţilor sau ale altor reprezentanţi ori ocrotitori legali ai acestuia. 

(6) În situaţia în care contravenientul este persoană juridică în procesul-verbal se vor face menţiuni cu privire la denumirea, sediul, numărul de înmatriculare în registrul comerţului şi codul fiscal ale acesteia, precum şi datele de identificare a persoanei care o reprezintă. 

(7) În momentul încheierii procesului-verbal agentul constatator este obligat să aducă la cunoştinţă contravenientului dreptul de a face obiecţiuni cu privire la conţinutul actului de constatare. Obiecţiunile sunt consemnate distinct în procesul-verbal la rubrica "Alte menţiuni", sub sancţiunea nulităţii procesului-verbal. 

Art. 17. - Lipsa menţiunilor privind numele, prenumele şi calitatea agentului constatator, numele şi prenumele contravenientului, iar în cazul persoanei juridice lipsa denumirii şi a sediului acesteia, a faptei săvârşite şi a datei comiterii acesteia sau a semnăturii agentului constatator atrage nulitatea procesului-verbal. Nulitatea se constată şi din oficiu. 

Art. 18. - Contravenientul este obligat să prezinte agentului constatator, la cerere, actul de identitate ori documentele în baza cărora se fac menţiunile prevăzute la art. 16 alin. (3). În caz de refuz, pentru legitimarea contravenientului agentul constatator poate apela la ofiţeri şi subofiţeri de poliţie, jandarmi sau gardieni publici. 

Art. 19. - (1) Procesul-verbal se semnează pe fiecare pagină de agentul constatator şi de contravenient. În cazul în care contravenientul nu se află de faţă, refuză sau nu poate să semneze, agentul constatator va face menţiune despre aceste împrejurări, care trebuie să fie confirmate de cel puţin un martor. În acest caz procesul-verbal va cuprinde şi datele personale din actul de identitate al martorului şi semnătura acestuia. 

(2) Nu poate avea calitatea de martor un alt agent constatator. 

(3) În lipsa unui martor agentul constatator va preciza motivele care au condus la încheierea procesului-verbal în acest mod. 

Art. 20. – (1) Dacă o persoană săvârşeşte mai multe contravenţii constatate în acelaşi timp de acelaşi agent constatator, se încheie un singur proces-verbal.

În Austria, potrivit prevederilor art 14 al Legii privind procedura generală administrativă, procesul-verbal conţine în mod obligatoriu: 

-  locul, data, situaţia de fapt şi încadrarea juridică; 

- numele autorităţii şi al ofiţerului însărcinat cu aplicarea legii, al celorlalte persoane oficiale prezente la constatare, al altor persoane prezente şi calitatea lor, al martorilor şi experţilor examinatori, atunci când este cazul; 

- semnătura persoanei care întocmeşte procesul-verbal.

Procesul-verbal este prezentat pentru examinare persoanei în cauză. Dacă se utilizează o tehnică de înregistrare, acest drept se realizează prin ascultarea înregistrării. 

Contravenientului i se înmânează o copie a procesului-verbal, asupra căruia poate să-şi exprime obiecţiile într-o perioadă de două săptămâni.   

După încheiere, procesul-verbal nu mai poate fi modificat, şters sau completat. 

Completările sau obiecţiile formulate de contravenient sau ale celorlalţi participanţi la completarea procesului-verbal se consemnează într-un addendum şi sunt semnate separat. Procesul-verbal trebuie semnat de toate persoanele prezente. Dacă o persoană nu doreşte să semneze procesul-verbal, acest lucru se consemnează, specificându-se şi motivul refuzului. La cerere, persoanele prezente pot obţine o copie a procesului-verbal.    

Înregistrările se transcriu în cel mai scurt timp, persoanele prezente putând obţine o copie a transcrierii. Într-o perioadă de două săptămâni, aceste persoane pot formula obiecţii. Înregistrările nu se şterg, la cerere, pentru o perioadă de o lună de zile de la data expirării termenului de formulare a obiecţiilor şi contestaţiilor.  

Procesele-verbale întocmite cu ajutorul tehnicii de calcul nu trebuie semnate de ofiţer şi persoanele prezente, dacă verficarea conţinutului său se face în alt mod.   

Dacă nu se formulează obiecţii, procesul-verbal constituie probă. O probă contrarie este admisibilă. 

Informaţiile obţinute din oficiu, precum şi cele obţinute telefonic, prin solicitări, ordine orale, reprezintă fapte relevante doar pentru activitatea internă a autorităţii, fiind consemnate într-un memorandum semnat şi datat de ofiţerul însărcinat.  

Autoritatea în cauză, dacă legea nu prevede altfel, poate permite părţilor accesul la dosar, pentru obţinerea de copii ale acestuia pe cheltuiala lor, inclusiv la datele stocate electronic. Excluderea dreptului de consultare a dosarului se ia atunci când cercetarea autorităţilor şi obiectivele urmărite sunt puse în pericol. În astfel de situaţii, nu există cale de atac împotriva refuzului de a permite accesul la dosar.

Ofiţerul însărcinat cu aplicarea legii nu poate hotărî aplicarea unei amenzi în situaţia în care contravenientul nu este identificat. Doar în cazul sancţiunilor prevăzute de Codul rutier, ofiţerul poate fi împuternicit să primească din partea contravenientului amenda stabilită, atât în moneda naţională, cât şi în alte valute străine. 

În Belgia, procesul-verbal trebuie să conţină natura, circumstanţele, locul, data în legătură cu contravenţie, împreună cu probele şi indiciile culese de la faţa locului (art. 16 al Codului de procedură penală). Potrivit art. 154 Cod proc. pen. sub sancţiunea nulităţii, nimeni nu poate formula probe sau prezenta martori împotriva conţinutului procesului verbal sau raportului  ofiţerilor de poliţie învestiţi prin lege cu constatarea contravenţiei, cu excepţia înscrierii în fals.   
În Franţa, potrivit art. 19 Cod procedură penală, procesul verbal trebuie să conţină menţionată calitatea de ofiţer de poliţie judiciară a celui care redactează procesul verbal.

Legislaţia franceză nu menţionează explicit obligaţia motivării ordonanţei de impunere a sancţiunii, dar aceasta prevede, prin art. 526 Cpp, obligaţia judecătorului de a menţiona în ordonanţă: numele, prenumele, data şi locul naşterii, domiciliul contravenientului, încadrarea juridică, data şi locul săvârşirii contravenţiei, menţionarea textelor de lege aplicabile şi, în caz de condamnare, cuantumul amenzii şi durata restricţiilor impuse prin ordonanţă.
În Germania, potrivit prevederilor legale, în toate landurile germane, procesul-verbal conţine în mod obligatoriu următoarele elemente: 

-  data, locul, fapta şi încadrarea sa juridică; 

- numele autorităţii şi al ofiţerului însărcinat cu aplicarea legii, al celorlalte persoane prezente la constatare; 

- semnătura persoanei care întocmeşte procesul-verbal şi a contravenientului.
Potrivit legii, constatarea contravenţiilor săvârşite în Italia se face de către organe administrative printr-un înscris denumit proces-​verbal, care trebuie să conţină în mod obligatoriu anumite elemente prevăzute de lege:
- numele şi prenumele contravenientului, precum şi al ofiţerului constatator;

- o scurtă descriere a faptelor;

- prevederea legală ce se încalcă;

- sancţiunea propusă (amenda);

- situaţia în care se acordă o reducere a cuantumului amenzii potrivit prevederilor art. 16 din Legea 689 / 1981, acolo unde aceasta este prevăzută. 

Împotriva măsurilor dispuse prin procesul-verbal, persoana prezentă este obligată să formuleze imediat contestaţie. Dacă cel în drept să formuleze contestaţie nu este prezent, el poate face plângere în termen de 90 de zile de la comunicare, dacă locuieşte în Italia sau în termen de 360 de zile, dacă nu are reşedinţa în Italia. 

Persoana sancţionată are posibilitatea ca, în termen de 60 de zile de la comunicarea procesului-verbal, să efectueze o plată a amenzii în cuantum redus, respectiv să evite tragerea la răspundere contravenţională, prin achitarea amenzii, fie dublul minimului special, fie o treime din maximul special al sancţiunii amenzii, în funcţie de prevederea mai favorabilă. În măsura în care nu se efectuează plata amenzii în cuantum redus, autoritatea competentă poate emite ordonanţă care constituie titlu executoriu. 

Conform articolului 22 al Legii nr. 689/1981, împotriva ordonanţei prin care se stabileşte amenda sau măsura confiscării se poate face contestaţie, în termen de 30 de zile, la instanţa în circumscripţia căreia s-a săvârşit contravenţia. Formularea contestaţiei nu conduce la suspendarea efectelor ordonanţei, doar judecătorul putând dispune această suspendare, în cazuri temeinic justificate. Practic, judecătorul este chemat să se pronunţe asupra răspunderii contravenţionale, doar în ipoteza în care contravenientul nu acceptă să efectueze plata redusă a amenzii. În cazul majorităţii contravenţiilor, competenţa revine Judecătorului de pace, cu excepţia anumitor materii, care sunt de competenţa tribunalelor. De asemenea, tribunalul este competent să judece litigiul în situaţia în care amenda depăşeşte o anumită sumă (15.493 euro). 

Sarcina probei aparţine autorităţii cu prerogative privind constatarea contravenţiilor, iar dispoziţiile legii speciale se completează cu normele Codului de procedură civilă. Judecătorul are prerogative extinse putând menţine, modifica sau anula ordonanţa. Sentinţa pronunţată nu este supusă apelului, ci doar recursului în casaţie. 
În Marea Britanie, procesul-verbal privind sancţiunea stabilită în cazul constatării contravenţiei conţine, potrivit legii, următoarele elemente obligatorii:

· denumirea autorităţii emitente a sancţiunii;

- datele de identificare a persoanei care a săvârşit contravenţia (nume, prenume, adresă etc);

· cuantumul amenzii;

· faptul că nu va mai fi luată o altă măsură împotriva contravenientului în cazul în care amenda este achitată într-un anumit termen menţionat expres;

· numele persoanei şi adresa unde amenda poate fi remisă prin poştă;

· numele, prenumele, calitatea persoanei autorizate care a întocmit înscrisul;

· data şi semnătura;

· descrierea contravenţiei;

· legea care o reglementează;

· cuantumul amenzii în cazul în care este achitată în 10 zile de la comunicarea notificării;

· amenda stabilită pentru tipul de cotravenţie comis;

· cuantumul maxim al amenzii instituit de lege pentru tipul de contravenţie comis;

· foaia-anexă cu declaraţia contravenientului, contrasemnată şi de agentul autorizat care a întocmit procesul-verbal. 
În Suedia, procesul-verbal trebuie să conţină următoarele elemente:

- numele şi prenumele persoanei care a comis fapta;

- descrierea sumară a faptei;

- data şi locul unde a fost comisă;

- alte circumstanţe necesare la identificare;

- prevederile legale aplicabile;

- sancţiunea stabilită;

- pretenţiile persoanei vătămate.

Procesul-verbal va fi înmânat sau trimis persoanei care a comis fapta pentru luarea la cunoştinţă şi semnarea lui. Luarea la cunoştinţă este realizată prin semnarea unei declaraţii de acceptare a sancţiunii de către persoana care a comis fapta, declaraţie care se trimite autorităţii emitente.   

3. Mod de punere în aplicare (executare)
În România, Ordonanţa 2/2001 cu modificările şi completările ulterioare  prevede în art 13. (1) că aplicarea sancţiunii amenzii contravenţionale se prescrie în termen de 6 luni de la data săvârşirii faptei. 

(2) În cazul contravenţiilor continue termenul prevăzut la alin. (1) curge de la data constatării faptei. Contravenţia este continuă în situaţia în care încălcarea obligaţiei legale durează în timp. 

(3) Când fapta a fost urmărită ca infracţiune şi ulterior s-a stabilit că ea constituie contravenţie, prescripţia aplicării sancţiunii nu curge pe tot timpul în care cauza s-a aflat în faţa organelor de cercetare sau de urmărire penală ori în faţa instanţei de judecată, dacă sesizarea s-a făcut înăuntrul termenului prevăzut la alin. (1) sau (2). Prescripţia operează totuşi dacă sancţiunea nu a fost aplicată în termen de un an de la data săvârşirii, respectiv constatării faptei, dacă prin lege nu se dispune altfel. 

(4) Prin legi speciale pot fi prevăzute şi alte termene de prescripţie pentru aplicarea sancţiunilor contravenţionale. 

Art. 14. - (1) Executarea sancţiunii amenzii contravenţionale se prescrie dacă procesul-verbal de constatare a contravenţiei nu a fost comunicat contravenientului în termen de o lună de la data aplicării sancţiunii. 

(2) Executarea sancţiunii amenzii contravenţionale se prescrie în termen de 2 ani de la data aplicării. 

Art. 37. - Procesul-verbal neatacat în termenul prevăzut la art. 31 (15 zile de la data comunicării sau înmânării acestuia), precum şi hotărârea judecătorească irevocabilă prin care s-a soluţionat plângerea constituie titlu executoriu, fără vreo altă formalitate. 

Art. 38. - (1) Avertismentul se adresează oral atunci când contravenientul este prezent la constatarea contravenţiei şi sancţiunea este aplicată de agentul constatator. 

(2) În celelalte cazuri avertismentul se socoteşte executat prin comunicarea procesului-verbal de constatare a contravenţiei, cu rezoluţia corespunzătoare. 

(3) Dacă sancţiunea a fost aplicată de instanţă prin înlocuirea amenzii contravenţionale cu avertisment, comunicarea acesteia se face prin încunoştinţare scrisă. 

Art. 39. - (1) Punerea în executare a sancţiunii amenzii contravenţionale se face astfel: 

a. de către organul din care face parte agentul constatator, ori de câte ori nu se exercită calea de atac împotriva procesului-verbal de constatare a contravenţiei în termenul prevăzut de lege; 

b. de către instanţa judecătorească, în celelalte cazuri.

(2) În vederea executării amenzii, organele prevăzute la alin.(1) vor comunica din oficiu procesul-verbal de constatare a contravenţiei şi de aplicare a sancţiunii, neatacat cu plângere în termenul legal, în termen de 30 de zile de la data expirării acestui termen, ori, după caz, dispozitivul hotărârii judecătoreşti irevocabile prin care s-a soluţionat plângerea, în termen de 30 de zile de la data la care hotărârea a devenit irevocabilă, astfel:

a) pentru sumele care se fac venit integral la bugetele locale, organelor de specialitate ale unităţilor administrativ-teritoriale în a căror rază teritorială domiciliază contravenientul persoană fizică sau, după caz, îşi are domiciliul fiscal contravenientul persoană juridică;

b) pentru sumele care se fac venit integral la bugetul de stat, organelor de specialitate ale unităţilor subordonate Ministerului Finanţelor Publice - Agenţia  Naţională de Administrare Fiscală, în a căror rază teritorială îşi are domiciliul fiscal contravenientul persoană juridică.

(3) Executarea se face în condiţiile prevăzute de dispoziţiile legale privind executarea silită a creanţelor fiscale.

 (4) Împotriva actelor de executare se poate face contestaţie la executare, în condiţiile legii. 

Art. 391. - (1) În cazul în care contravenientul nu a achitat amenda în termen de 30 de zile de la rămânerea definitivă a sancţiunii şi nu există posibilitatea executării silite, acesta va sesiza instanţa în circumscripţia căreia s-a săvârşit contravenţia, în vederea înlocuirii amenzii cu sancţiunea prestării unei activităţi în folosul comunităţii, ţinându-se seama, după caz, şi de partea din amendă care a fost achitată. 

(2) În cazul în care contravenientul, citat de instanţă, nu a achitat amenda în termenul prevăzut la alin. (1), instanţa procedează, dacă există acordul expres al acestuia, la înlocuirea amenzii cu sancţiunea prestării unei activităţi în folosul comunităţii pe o durată maximă de 50 de ore, iar pentru minori începând cu vârsta de 16 ani, de 25 de ore. 

(3) Hotărârea prin care s-a aplicat sancţiunea prestării unei activităţi în folosul comunităţii este supusă recursului. 

(4) Urmărirea punerii în executare a sentinţelor se realizează de către serviciul de executări civile de pe lângă judecătoria în a cărei rază s-a săvârşit contravenţia, în colaborare cu serviciile specializate din primării. " 

Art. 40. - Executarea sancţiunilor contravenţionale complementare se face potrivit dispoziţiilor legale. 

Art. 41. - (1) Confiscarea se aduce la îndeplinire de organul care a dispus această măsură, în condiţiile legii. 

(2) În caz de anulare sau de constatare a nulităţii procesului-verbal bunurile confiscate, cu excepţia celor a căror deţinere sau circulaţie este interzisă prin lege, se restituie de îndată celui în drept. 

(3) Dacă bunurile prevăzute la alin. (2) au fost valorificate, instanţa va dispune să se achite celui în drept o despăgubire care se stabileşte în raport cu valoarea de circulaţie a bunurilor. 

Art. 42. - În scopul executării despăgubirii stabilite pe bază de tarif actele prevăzute la art. 39 alin. (2) se comunică şi părţii vătămate, care va proceda potrivit dispoziţiilor legale referitoare la executarea silită a creanţelor.

În Austria,  potrivit prevederilor art. 19 al Legii privind procedura generală administrativă, autoritatea competentă poate dispune citarea atât a persoanelor care au rezidenţa în aria sa de jurisdicţie, cât şi a persoanelor care au rezidenţa în afara acesteia. 

Citaţia trebuie să conţină data şi titlul actului oficial, subiectul său, calitatea persoanelor (martori, persoane implicate etc), documentaţia auxiliară şi probele. Persoanele care nu se prezintă la data consemnată în citaţie pot fi aduse în faţa judecătorului prin folosirea forţei coercitive. În astfel de situaţii, nu există cale de atac împotriva citaţiei şi aducerii în faţa judecătorului prin forţa coercitivă. 

Dacă persoana citată este funcţionar public, angajat al unei companii de transport public, al unei structuri de menţinere a siguranţei sau de alt interes public, aceasta are posibilitatea să ceară înlocuirea la locul de muncă pentru a răspunde convocării.

Dreptul de a contesta un proces-verbal, formele de apel şi alte tipuri de acţiune sunt prevăzute de acte şi norme administrative, cu excepţia cazului când aceste prevederi sunt reglementate de legi federale. Apelul poate fi formulat în termen de două săptămâni împotriva autorităţii care a sancţionat contravenţia. Termenul începe de la data comunicării hotărârii. În această situaţie, apelul este înaintat primei instanţe, care este reprezentată de Autoritatea Independentă a Juraţilor pentru cazuri Administrative din fiecare land.    

Apelul depus în faţa primei instanţe nu are ca efect suspendarea hotărârii autorităţii. Acest lucru poate fi cerut în cauze speciale, doar dacă a fost solicitat şi în faţa autorităţii care a sancţionat contravenţia. Dacă în apel sunt prezentate fapte şi probe noi, persoanele în cauză sunt notificate pentru a putea depune obiecţiile în termen de două săptămâni. 

Autoritatea Independentă a Juraţilor pentru cazuri Administrative ia în discuţie apelurile făcute împotriva unor hotărâri de sancţionare a contravenţiilor prevăzute de actele şi normele administrative. Dacă sancţiunea este anulată, prima instanţă trebuie să ia toate măsurile necesare pentru repunerea părţilor în situaţia anterioară.

Amenda neplătită se prescrie în termen de 15 luni de la data aplicării ei, cu excepţia situaţiilor în care acest caz ajunge pe rolul Curţii Constituţionale a Austriei, a Curţii Europene a Drepturilor Omului sau Curţii Europene de Justiţie, perioada respectivă fiind scăzută din termenul de prescripţie.

Sistemul belgian de reglementare prevede prin art. 58 din cap VI al Codului penal, prevede că, în cazul concursului de infracţiuni, sancţiunile aplicate pot fi cumulate, în limitele fixate de lege.

Procedura convocării în faţa tribunalului poate fi demarată şi prin proces verbal, document remis direct contravenientului de procuror şi care înlocuieşte citaţia. Acest proces verbal întocmit de procuror se face numai în cazul în care contravenientul este arestat (pentru o perioadă de maximum 24 de ore) sau când se prezintă în faţa procurorului. Are rolul de a oferi un grad mai mare de celeritate procedurii penale.  
Atât citaţia, cât şi procesul verbal emis de procuror trebuie să conţină obligatoriu data, ora şi locul unde contravenientul trebuie să se prezinte pentru audiere, cât şi descrierea faptei pentru care este citat. Art. 145 al Codului de procedură penală prevede obligativitatea comunicării citaţiei prin executor judecătoresc. 
Procurorul poate propune părţilor implicate într-o infracţiune minoră asimilată contravenţiei, o procedură denumită în dreptul belgian, ca şi în dreptul francez, „tranzacţie penală”, ceea ce reprezintă stingerea acţiunii publice în instanţă, în schimbul plăţii unei amenzi. Aceasta este procedura clasică în cazul unei contravenţii prevăzute de Codul Rutier. 

Hotărârea Tribunalului de poliţie poate fi atacată cu apel la Tribunalul corecţional în cazul în care amenda este mai mare de 1240 euro. Dacă aceasta nu depăşeşte suma specificată anterior, decizia Tribunalului de poliţie nu este susceptibilă de a fi atacată cu apel. 

Tribunalul de poliţie are în competenţă şi infracţiunile specificate prin legi speciale (Codul rural, Codul forestier) şi infracţiunile de circulaţie.

Pe lângă Tribunalele de poliţie (34 în Belgia, câte 1 în fiecare arondisment judiciar) funcţionează Ministerul public reprezentat de procuror. 

În cadrul unei proceduri judiciare, persoana acuzată de comiterea unei infracţiuni poate beneficia de instituţia mediatorului, solicitată în mod voluntar, instituţie care consiliază  părţile în proces ţinând, totodată cont şi de faptele, contextul şi consecinţele infracţiunii.  

Instituţia mediatorului nu înlocuieşte şi nu încetineşte procedura judiciară. 
Contravenţia se prescrie în termen de şase luni de la comiterea sa, unele legi speciale putând, totuşi, reglementa materia prescripţiei dreptului la acţiune diferit, în funcţie de fapta comisă. Astfel, în principiu, toate contravenţiile prevăzute în Codul rutier au termen de prescripţie de un an.
În Franţa, potrivit Codului Penal, contravenţiile din clasa a 5-a de gravitate sunt de competenţa Tribunalului de Poliţie, cele din celelalte clase de gravitate fiind de competenţa jurisdicţiei de proximitate (art. 521 Cod Procedură penală). 

Contravenţiile din  domeniul rutier au regim special, nu sunt sancţionate prin amendă penală şi nu sunt de competenţa Tribunalului de Poliţie. 

Intră în competenţa judecătorului administrativ.   

Potrivit art. 122-8 al Codului Penal, minorii care au capacitate de discernământ răspund penal pentru contravenţiile săvârşite în condiţiile stabilite de acte normative care reglementează totodată şi măsurile de protejare, asistenţă, supraveghere şi educare a contravenientului.

Art. 131-14 CP prevede că pentru oricare din contravenţiile încadrate în gradul cinci de gravitate pot fi aplicate una sau mai multe pedepse privative sau restrictive de drepturi. 

Aceste pedepse nu se cumulează cu amenda, neputând fi aplicate concomitent. 

Contravenţiile care se subscriu primelor patru grade de gravitate sunt pasibile de sancţiunea amenzii forfetare. Aceasta poate fi plătită pe loc agentului care constată comiterea contravenţiei, acesta fiind şi persoana abilitată să comunice cuantumul acesteia sau, în termen de 45 de zile de la constatarea contravenţiei sau de la primirea procesului verbal de constatare (art.529-1, art. 529-9).  

O contravenţie săvârşită în materia transporturilor, reglementată în secţiunea a II-a a Codului (art. 529-4), poate fi sancţionată prin plata unei sume stabilite de către agentul constatator, sumă care se achită: 

- direct agentului constatator; 

- în termen de două luni de la constatarea contravenţiei, după ce se trimite contravenientului „propunerea de tranzacţie”.

Agentul constatator este abilitat să solicite contravenientului datele sale de identitate şi adresa acestuia. În cazul în care contravenientul refuză să răspundă solicitărilor agentului, acesta poate să ceară asistenţa unui ofiţer sau agent de poliţie judiciară al Poliţiei naţionale sau Jandarmeriei naţionale competentă teritorial, persoane care sunt abilitate prin lege să procedeze la verificarea identităţii contravenientului. Dacă în continuare contravenientul refuză să răspundă solicitării privind datele sale de identitate, sau furnizează date inexacte, după autorizarea Procurorului Republicii sau a judecătorului de instrucţie, persoana în cauză  este amprentată şi fotografiată. Art. 78-3 Cod proc. pen. aste aplicabil, în sensul în care ofiţerul sau agentul de poliţie judiciară este obligat să întocmească un proces verbal în care va menţiona motivele care au justificat controlul, precum şi toate acţiunile care au fost parcurse în legătură cu contravenientul (reţinerea, amprentarea, fotografierea etc). Acest proces verbal trebuie să conţină menţionate ziua şi ora la care persoana în cauză a fost adusă pentru control, precum şi ziua şi ora la care acest control a fost încheiat. Înscrisul trebuie semnat de contravenient, iar în cazul refuzului, procesul verbal va menţiona acest lucru, alături de motivele refuzului. Procesul verbal se trimite procurorului, care va dispune măsuri specifice.   

Procedura executării judiciare propriu zise începe prin citare directă, prezentarea voluntară a părţilor sau  printr-o ordonanţă emisă de judecătorul de instrucţie. Funcţie de gradul contravenţiei, competenţa în materie contencioasă este a tribunalului de poliţie sau a jurisdicţiei de proximitate.

În Franţa există trei proceduri diferite pentru judecarea unei persoane care a săvârşit o contravenţie: procedura ordinară, procedura simplificată şi amenda forfetară. Cea mai utilizată este procedura simplificată, aplicată pentru toate contravenţiile, inclusiv recidiva, dar instituţia care poate stabili aplicarea acestei proceduri în locul procedurii ordinare este ministerul public.
Numai contravenţiile din domeniul rutier şi cele încadrate în clasa a 5-a de gravitate săvârşite de minori nu se supun acestei proceduri.

Caracteristic acesteia îi este faptul că lipseşte dezbaterea prealabilă. Prin urmare, nu mai este necesară audierea contravenientului de către judecătorul tribunalului de poliţie sau cel al jurisdicţiei de proximitate, acesta putând emite ordonanţa penală fără această audiere. De asemenea, legiuitorul a prevăzut, de asemenea, posibilitatea că, în cazul în care contravenţia a fost constatată de un agent de poliţie, nu mai este necesară audierea contravenientului. În cazul în care judecătorul estimează că este necesară dezbaterea în contradictoriu, el poate continua procedura în forma odinară (art.525 Cpp). 
Ministerul public poate exercita o cale de atat împotriva acestei ordonanţe, în termen de 10 zile de la pronunţare, printr-o declaraţie depusă în acest sens la grefa tribunalului competent. În cazul în care, în acest termen Ministerul public nu exercită acest drept de opoziţie prevăzut de lege, tribunalul notifică hotărârea instanţei persoanei care a comis contravenţia, prin scrisoare recomandată, la care se anexează şi confirmarea de primire.  
Art. 528-1 prevede că ordonanţa penală prin care se stabilesc sancţiuni pentru comiterea infracţiunii, împotriva căreia contravenientul sau Ministerul public nu exercitată o cale de atac, are putere de lucru judecat, cu excepţia acţiunii civile în repararea prejudiciului cauzat prin comiterea contravenţiei la care are dreptul numai persoana prejudiciată. 
Jurisdicţia de proximitate este instanţa care are în competenţă judecarea persoanelor care au comis contravenţii încadrate potrivit Codului penal în primele patru grade de gravitate, cu excepţia celor care, prin legi speciale emise de Consiliul de Stat sunt de competenţa Tribunalului de poliţie. Procedura aplicabilă este similară celei aplicabile în faţa Tribunalului de poliţie.  
Sancţiunile aplicate în Germania, potrivit prevederilor legii, pentru contravenţiile uşoare sunt exclusiv amenzi administrative. O persoană juridică nu poate fi amendată, sancţiunea fiind aplicată unei persoane fizice, identificată ca fiind autorul contravenţiei. Cu toate acestea, pentru persoanele juridice şi alte structuri legal constituite, cuantumul amenzilor este de până la 1.000.000 de euro pentru contravenţii intenţionate şi până la 500.000 de euro pentru contravenţii din neglijenţă. 

După ce autoritatea de reglementare a emis ordonanţa de sancţiune a faptei, contravenientul poate contesta actul respectiv. Autoritatea de reglementare dispune reverificarea dosarului şi dacă nu modifică sancţiunea iniţială, acesta este înaintat primei instanţe, care este Curtea administrativă. Aceasta este competentă să stabilească cuantumul amenzii în situaţiile în care procesul-verbal întocmit de autoritatea de reglementare este contestat. Procedura de judecată ulterioară este reglementată potrivit legislaţiei landurilor. În general, apelul împotriva deciziilor Curţii administrative se judecă potrivit Codului penal şi este de competenţa Curţilor de apel, în complet format din trei judecători.
Sancţiunile administrative în Italia, prevăzute de art. 10 al Legii 689/1981 sunt de două tipuri: 

- sancţiuni fixe, reprezentate prin plata unei sume cuprinsă între 6 şi 10.329 euro;

 - sancţiuni proporţionale, care nu au nici o limită maximă. 

Potrivit art. 11, în procesul de stabilire a sancţiunii administrative într-un cuantum cuprins între o limită minimă şi una maximă, trebuie să se aibă în vedere mai multe criterii: 

-   gravitatea încălcării normelor legale; 

- activitatea desfăşurată pentru eliminarea sau atenuarea consecinţelor încălcării normelor legale; 

-   persoana care a încălcat normele legale; 

-   condiţiile în care s-a produs fapta.

Potrivit prevederilor legii, funcţionarul sau agentul care a constatat încălcarea prevederilor legale trebuie să prezinte un raport, la care se ataşează contestaţia şi notificarea, către ministerul care are competenţe în domeniul în care s-a petrecut fapta sau, în lipsa acestuia, către prefect. Acesta din urmă este competent să primească toate rapoartele în ceea ce priveşte contravenţiile prevăzute de Codul rutier, transportul public şi regimul de circulaţie pe drumurile publice. 

În materie de competenţă a regiunilor, raportul va fi depus la autoritatea regională pe teritoriul căreia s-a petrecut fapta, preşedintele consiliului regional, primar etc.

În termen de 30 de zile de la data notificării, părţile în cauză se pot înfăţişa în faţa autorităţii competente, pentru a primi un raport în conformitate cu cerinţele legii, care să conţină documente probatoare ale faptei şi pot solicita să fie audiate de către aceeaşi autoritate.

Autorităţile pot dispune confiscarea administrativă a obiectelor care au fost folosite sau destinate pentru a comite contravenţia şi a bunurilor care au fost obţinute prin comiterea faptei, cu condiţia ca aceste lucruri să aparţină uneia din persoanele căreia i s-a aplicat sancţiunea amenzii.

Sancţiunile administrative auxiliare nu sunt aplicabile pe parcursul procedurii de contestare a deciziei de sancţionare, până când această măsură nu a devenit executorie.

Procedura de contestare începe atunci când se contestă în instanţă sancţiunea impusă de o încălcare a dispoziţiilor cu privire la: 

a) protecţia muncii, igiena la locul de muncă şi prevenirea accidentelor la locul de muncă; 

b) asigurarea şi gestionarea sistemelor de securitate; 

c) planificarea urbană şi a construcţiilor; 

d) protecţia mediului împotriva poluării, a florei, faunei şi zonelor protejate; 

e) igiena produselor alimentare şi a băuturilor; 

f) activităţile financiare; 

g) impozite şi alte activităţi legate de moneda naţională. 

În cazul în care contestaţia se depune după termenul legal, instanţa are obligaţia de a o declara inadmisibilă, printr-un ordin de casaţie.

 În cazul în care acţiunea este acceptată, instanţa stabileşte o audiere solicitând copiile actelor cu privire la investigaţie, notificarea litigiului şi de prezentare a faptei. Audierea are loc în condiţiile prevăzute la articolul 163-bis din Codul de procedură civilă. 

Autoritatea care a eliberat actul de contravenţie poate fi acţionată în justiţie.  Pe parcursul procedurii, Curtea poate solicita, la cererea unei părţi sau din oficiu, dovezile pe care le consideră necesare şi poate dispune citarea martorilor. Acţiunea în instanţă este scutită de taxe judiciare şi de timbru. Hotărârea este definitivă, dar poate fi atacată cu apel.

Instanţa judecătorească sau administrativă, care aplică sancţiunea poate dispune, la cererea făptuitorului, care se află într-o situaţie socială deosebită, ca amenda să fie achitată în rate lunare. În orice moment, debitul poate fi stins printr-o plată unică, integrală. La expirarea termenului fixat de instanţă pentru plata ratelor, chiar şi pentru o singură rată care nu a fost achitată, făptuitorul este obligat să plătească suma rămasă într-o singură tranşă. Instanţa poate dispune executarea silită a sumelor rămase neachitate.
Ordinul de sechestru sau de confiscare poate fi contestat la instanţa de pe raza teritorială unde s-a produs contravenţia, în termen de 30 de zile de la data primei notificări, pentru persoana care are reşedinţa în Italia şi de 60 de zile pentru persoana care are reşedinţa în străinătate. 

Procedura în faţa judecătorului de pace are la bază normele cuprinse în Codul de procedură penală, precum şi în titlurile I şi a II-a din Decretul legislativ 28 iulie 1989, nr. 271, cu excepţia dispoziţiilor referitoare la
: 

a) probarea unui accident; 

b) flagrantul şi reţinerea unui suspect acuzat de crimă; 

c) măsuri de securitate şi protecţie; 

d) prelungirea termenului de investigaţie; 

e) audierile preliminare; 

f) declaraţiile în faţa instanţei; 

g) punerea în aplicare a sancţiunii, la cerere; 

h) procesul direct; 

i) procesul imediat; 

j) adoptarea unui decret de condamnare penală.

Apelurile împotriva hotărârilor Judecătorului de pace se judecă potrivit prevederilor Codului penal şi Codului de procedură penală. 

Potrivit prevederilor Legii privind sancţiunile (2008), din Marea Britanie, autoritatea de reglementare care stabileşte modul de aplicare al sancţiunilor civile este prevăzută în Anexa 5 a legii
. De asemenea, contravenţiile pentru care aceste persoane sunt autorizate să stabilească sancţiunile sunt prevăzute în Anexa 6 a legii.

Potrivit secţiunii 39 - partea a III-a, autoritatea de reglementare are atribuţii privind impunerea unei amenzi celui care a comis o contravenţie, prin notificare, în cazul în care ofiţerul autorităţii nu are dubii asupra faptului că persoana respectivă a comis contravenţia. 

Autoritatea de reglementare are atribuţii şi în ceea ce priveşte încasarea sumei reprezentând amenda fixată. 

Contravenţia este relevantă în cazul în care:

a) este de competenţa instanţei judecătoreşti, fiind prevăzută de lege;

b) este sancţionată şi cu amendă, în cazul în care sancţiunea poate fi şi privarea de libertate, iar suma nu poate depăşi valoarea maximă a amenzii.      

Autoritatea de reglementare propune impunerea unei amenzi persoanei care a comis o contravenţie, printr-un înscris denumit notificare de intenţie. Aceasta oferă contravenientului posibilitatea de a încheia litigiul prin plata amenzii stabilite.  


Dacă contravenientul nu doreşte să plătească suma stabilită, acesta poate face o contestaţie scrisă în care expune obiecţiile referitoare la cuantumul amenzii. În situaţia în care notificarea de intenţie nu este contestată, aceasta devine executorie la sfârşitul perioadei prevăzute de lege.  


Când autoritatea de reglementare decide să impună contravenientului amenda stabilită, aceasta trimite un înscris numit notificare finală. Contravenientul poate ataca această notificare de impunere. 


Notificarea de intenţie trebuie să cuprindă următoarele elemente:

-  temeiul pentru care se propune amenda;

-  efectul plăţii sumei stabilite reprezentat de stingerea litigiului;

-  dreptul la apărare şi depunerea de obiecţii la notificare;

- circumstanţele în care persoana de reglementare nu poate impune o amendă; 

-  perioada în care poate fi plătită amenda, care nu poate depăşi 28 de zile de data notificării comunicării;

-  perioada în care poate fi contestată notificarea, care nu poate depăşi 28 de zile de data notificării comunicării.


Notificare finală trebuie să cuprindă:

-  temeiul pentru care se propune amenda;

-  modul de plată a amenzii;

-  perioada în care poate fi plătită;

- reducerea cuantumului în cazul în care suma este plătită anticipat sau majorările de întârziere;

-  dreptul de exercitare a unei căi de atac;

-  consecinţele neachitării amenzii.

Dreptul de exercitare a unei căi de atac se prezumă că există în următoarele situaţii:

- decizia a avut la bază o eroare de fapt;

- când legea a fost greşit aplicată;

- când decizia este lipsită de argumente.

În cazul emiterii unei notificări de intenţie:

- persoana care a săvârşit contravenţia nu poate fi sancţionată penal pentru fapta sa (sau pentru ceea ce nu a făcut) înainte de expirarea perioadei în care aceasta trebuie să plătească amenda;   

- dacă persoana plăteşte amenda, aceasta nu mai poate fi sancţionată ulterior pentru aceeaşi faptă (sau pentru ceea ce nu a făcut).

Legea conferă autorităţii de reglementare competenţa de a dispune cu puteri depline sancţionarea unei persoane care a comis o contravenţie, în situaţia în care nu există dubii asupra faptelor comise de aceasta. 

Măsura sancţionării se ia pentru a se evita repetarea faptelor contravenţionale şi pentru restabilirea, pe cât posibil, a situaţiei anterioare săvârşirii faptei. Autoritatea nu poate impune decât o singură sancţiune pentru pentru fapta contravenientului (sau pentru ceea ce acesta nu a făcut).

Când se impune pedeapsa amenzii în cuantum variabil, aceasta este în legătură cu o contravenţie:

a) numai de competenţa instanţei judecătoreşti;

b) sancţionată cu amendă, în cazul în care sancţiunea poate fi şi privarea de libertate, iar suma nu poate depăşi valoarea maximă a amenzii.      

Potrivit art. 54 din lege, împotriva notificărilor emise de persoana de reglementare se poate exercita o cale de atac, de competenţa primei instanţe judecătoreşti sau unei instanţe speciale înfiinţată prin lege. 

Încălcările prevederilor legale suedeze, care se sancţionează cu amendă, sunt de competenţa procurorului. Procurorul poate să hotărască dacă procedura judiciară va continua, în funcţie de gravitatea faptei. El o poate întrerupe în cazul în care, după investigaţii preliminare concluzia este că fapta săvârşită nu este sancţionabilă cu o pedeapsă mai mare decât amenda sau dacă se prezumă că sancţiunea va fi una condiţionată, precum şi dacă motive întemeiate justifică acest lucru.

Dacă există suficiente motive care dovedesc comiterea infracţiunii, va fi declanşată o procedură de investigare. Pentru infracţiuni minore, procurorul poate să decidă, dacă persoana care a comis infracţiunea este de acord, întreruperea procedurii judiciare, impunând ca sancţiune, în acelaşi timp, plata unei amenzi.

În funcţie de natura infracţiunii, competenţa în materia judecării contravenţiilor revine Curţilor administrative locale sau Curţilor districtuale.   
� Antonie Iorgovan, Tratat de drept administrativ, ed. A 4-a, vol II, Ed. All Beck, Bucureşti, 2005.


� Enciclopedia Treccani, Contravvenzione, Instituto Poligrafico e Zecca Dello Stato, Roma, 1988.


� Codul penal francez din 1910, Codul penal german din 1872, Codul penal belgian din 1867, Codul penal austriac din 1852.


� Codul penal italian din 1889, Codul penal portughez din 1886, Codul penal olandez din 1881, Codul penal spaniol din 1928.


� Pentru detalii referitoare la aplicarea acestor criterii în jurisprudenţa Curţii, a se vedea Radu Chiriţă, Convenţia Europeană a Drepturilor Omului, Comentarii şi Explicaţii, vol I, Ed. C.H.Beck, Bucureşti, 2007.


� CEDO, Hotărârea Lutz împotriva Germaniei din 23 august 1987, par. 55, www. echr.coe.int.


� Ungaria- Codul Contravenţional adoptat prin Legea LXIX/1999.


� Ultima modificare adusă Codului penal a fost cea din data de 10 ianuarie 2009. 


� Art. 131-13 Cod penal


� Codul penal din 1930 a menţinut sistemul bipartit delicte – contravenţii, introdus de Codul penal italian din anul 1889. 


� Mircea Ursuţa – Procedura contravenţională – Universul Juridic, septembrie 2008


� „formulaire a renvoyer en cas de contestation endeans les 15 jours".


� Decretul legislativ nr. 274 / 2000 privind competenţa penală a Judecătorului de pace. 


� British Hallmarking Council; Charity Commission for England and Wales; Coal Authority; Competition Commission; Countryside Council for Wales; Environment Agency; Financial Services Authority; Food Standards Agency; Football Licensing Authority; Forestry Commissioners; Gambling Commission; Gangmasters Licensing Authority; Health and Safety Executive; Hearing Aid Council; Historic Buildings and Monuments Commission for England; Housing Corporation; Human Fertilisation and Embryology Authority; Human Tissue Authority; Information Commissioner; Local fisheries committees; Natural England; Office of Communications; Office of Fair Trading; Office of Rail Regulation; Pensions Regulator; Security Industry Authority; Statistics Board

